《古意六首 其五》
宋代·方一夔

牧牛长得嬉，牧马长得骑。惟有牧羊苦，奔走脚脱皮。

道人不我惜，令作牧羊儿。我羊数万头，岂不为渴饥。

食草百步间，寒碧青萋萋。少许自为足，不慕饱与肥。

羊眠即化石，羊行不跳篱。竟日卧松下，谁知藉金闺。

紫烟横石室，兄来莫相疑。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。